Óli og Marta fyrst heim í Allir geta dansað Óli og Marta voru glæsileg á sviðinu þrátt fyrir að hafa verið send heim í kvöld . Vísir / M. Flóvent Fyrsta parið til að vera sent heim í Allir geta dansað voru þau Ólafur Örn Ólafsson og Marta Carrasco . Þau fengu fæst stig frá dómurunum og símakosningin náði ekki að bjarga þeim . Dönsuðu þau Quickstep við lagið Waterloo . Óli og Marta voru að vonum vonsvikin með úrslit kvöldins . „ Þetta voru mikil vonbrigði að detta út strax , “ sagði Óli þegar kynnarnir Auddi og Sigrún óskuðu eftir viðbrögðum . Marta leit á björtu hliðarnar og ætlar að halda áfram að dansa með Óla . „ Ég dreg Óla bara með mér á salsa kvöld , “ sagði hún með sínu geislandi brosi . Dómararnir voru sammála um að Óli og Marta hafi sýnt miklar framfarir . Jóhann Gunnar Arnarson sagði um atriði þeirra : „ Miklu betra en síðast , glæsilega gert . Atriðið var skemmtilegt . Ánægður að sjá vinnuna sem þið lögðuð í haldið . Skemmtilegt atriði og þið gerðuð úr þessu leikþátt . “ Selma Björnsdóttir var sammála framförunum og sagði að Óli hafi slept fram af sér beislinu . „ Metnaðurinn og fókusinn góður , ánægð hvað þið hafið lagt á ykkur , “ sagði Karen Reeve . Öll gáfu þau Óla og Mörtu fimm í einkunn . Þau fengu því samtals 24 stig frá dómurum frá fyrsta þætti og þætti kvöldsins . Þema þáttarins var ABBA og dönsuðu því öll pörin við lög frá þessari vinsælu hljómsveit . Allur ágóði af símakosningunni mun renna til LÍF sem er Styrktarfélag kvennadeildar Landspítala . Í næstu þáttum mun allur ágóði af símakosningunni einnig renna til góðs málefnis . Næsti þáttur verður föstudaginn 13. desember og munu níu pör stíga á svið . Búst má við því að æfingar fari á fullt strax á morgun því ekkert par vill vera sent heim . Hér að neðan má sjá textalýsingu kvöldsins frá Glimmerhöllinni í Gufunesi .